'Føj! Er du racist? Fatter du ingenting?'

Det er nogle af de kommentarer, som TV2-vært Mette Helena Rasmussen har fået, efter hun søndag til fastelavn lagde et billede op på Instagram, hvor hun var iført det muslimske tørklæde.

De mange negative kommentarer har fået TV2-værten til at undskylde for sit fastelavnskostume.

- Jeg har sagt undskyld for min udklædning, fordi det er gået op for mig, at der er mennesker, der er blevet enormt vrede og som føler sig krænket over, at jeg har klædt mig ud som noget, jeg ikke er, siger Mette Helena Rasmussen til Kulturen på P1.

Ingen kritik fra muslimske kvinder

Undskyldningen kommer, til trods for at Mette Helena Rasmussen ingen negative henvendelser har modtaget fra kvindelige muslimer.

- De, der skriver, virker som nogle mennesker, der har læst på universitetet, som ved en masse om de her begreber, siger Mette Helena Rasmussen og henviser til et begreb som 'kulturel appropriation'.

De kvinder, der bærer tørklæde, har dog ikke selv et problem med tv-værtens fastelavnskostume.

Jeg synes, at det er okay. Jeg bliver ikke ked af det. Gülay, muslimsk kvinde, tørklædebærer

- De muslimske kvinder, der følger mig, skrev, at jeg så godt ud - også med tørklæde. Jeg oplevede umiddelbart, at de syntes, at det var sjovt og okay.

Kulturen på P1 har talt med en række muslimske kvinder med tørklæde, hvor ingen føler sig stødt af Mette Helena Rasmussens udklædning.

- Jeg synes, at det er okay. Jeg bliver ikke ked af det, siger Gülay, der er muslim og bærer tørklæde.

Hun mener heller ikke, at Mette Helena Rasmussen burde undskylde for sin udklædning.